REGOLAMENT TAL-KUMMISSJONI (KE) Nru 938/2004
tat-30 ta’ April 2004
li jistipula r-rifużjoni massima fuq l-esportazzjoni tar-ross tawwali B mitħun għad-destinazzjoni ta’ ċerti pajjiżi terzi b’konnessjoni mas-sejħa għall-offerti maħruġa bir-Regolament (KE) Nru 1877/2003
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3072/95 tat-22 ta’ Diċembru 1995 li jwassal għal organizzazzjoni komuni tas-suq fis-settur tar-ross (1) u b’mod partikolari l-Artikolu 13(3) tiegħu,
Billi:
(1)
Permezz tar-Regolament tal-Kummissjoni (KE) Nru 1877/2003 (2) infetħet sejħa għall-offerti għar-rifużjoni fuq l-esportazzjoni ta’ ross.
(2)
Skond l-Artikolu 5 tar-Regolament tal-Kummissjoni (KEE) Nru 584/75 (3) fuq il-bażi ta’ l-offerti mressqa, il-Kummissjoni tista’, skond il-proċedura pprovduta fl-Artikolu 22 tar-Regolament (KE) Nru 3072/95, tistipula rifużjoni massima fuq l-esportazzjoni. Fl-istipular ta’ dan il-massimu, għandhom jiġu kkunsidrati b’mod partikolari l-kriterji pprovduti fl-Artikolu 13 tar-Regolament (KE) Nru 3072/95. Jingħata kuntratt lil kwalunkwe wieħed mill-offerenti li l-offerta tiegħu tkun daqs jew inqas mir-rifużjoni massima fuq l-esportazzjoni.
(3)
L-applikazzjoni tal-kriterji msemmija hawn fuq għas-sitwazzjoni attwali tas-suq tar-ross involut twassal sabiex tiġi stipulata rifużjoni massima fuq l-esportazzjoni għall-ammont li jissemma fl-Artikolu 1.
(4)
Il-miżuri pprovduti f’dan ir-Regolament huma konformi ma’ l-opinjoni tal-Kumitat ta’ Ġestjoni taċ-Ċereali,
ADOTTAT DAN IR-REGOLAMENT:
Artikolu 1
Ir-rifużjoni massima fuq l-esportazzjoni ta’ ross tawwali B mitħun li jrid jiġi esportat lejn ċerti pajjiżi terzi hi stipulata fuq il-bażi ta’ l-offerti mressqa bejn id-26 u t-29 ta’ April 2004 għal 175,00 EUR/t skond is-sejħa għall-offerti maħruġa bir-Regolament (KE) Nru 1877/2003.
Artikolu 2
Dan ir-Regolament għandu jidħol fis-seħħ fl-1 ta’ Mejju 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-30 ta’ April 2004.